Néhány órával azután, hogy Karácsony Gergely az MSZP–P jelöltjeként megnyerte az ellenzéki főpolgármester-jelölti választást, sajtóközleményt adott ki Puzsér Róbert, aki úgy szállt bele az MSZP–P jelöltjébe, hogy azzal lényegében – tőle váratlanul – Gyurcsány Ferenc mellé állt.

Az előválasztástól végül kitért Puzsér az LMP és a Jobbik jelöltje lett volna, ezt azonban keresztülhúzta a két párt váratlanul gyenge szereplése az EP-választáson.

Puzsér szerint Karácsony fölényesen nyert, de ezt annak köszönheti, hogy „a baloldali és liberális sajtó ízlést és mértéket nem ismerve támogatta őt a másik két jelölttel szemben.”

Hazudott, hazudik és hazudni fog, amíg csak szusszal bírja

– írta Karácsonyról, mert személyében egy olyan jelölt nyert,

aki büszkén támogatta Orbán Viktor olimpiai álmait,

aki a Fidesz–MSZP maffiától rendelt Zuglónak parkoltatást,

akinek a maga állítása szerint el kell gondolkodnia, hogy miféle politikai közösséghez tartozik,

aki öt éve megígérte Papcsák Ferenc elszámoltatását és a Városliget fáinak megvédését,

s aki ezekből az ígéretekből természetesen máig nem tartott be semmit.

„A parkolási maffia jelöltje számolatlanul költötte a tízmillókat hirdetésekre – csak annak lett volna esélye legyőzni őt, akinek még szektásabbak a hívei, aki szintén korlátlanul hirdethet az interneten, aki számíthat a balliberális sajtó elkötelezett szolgálatára, és akinek szintén megvannak a baloldal Kubatov-listái.”

Puzsér szerint „ez az előválasztás egy inkorrekt verseny, egy nagyszabású csalás volt, amelyen egyedül a balliberális network jelöltje nyerhetett”.

Ebből adódóan a balliberális networkben nincsen benne a DK és jelöltje, Kálmán Olga. Sőt, Gyurcsány Ferencet a valódi ellenzékváltás főszereplőjévé emeli:

„A DK ellenzékváltási kísérlete megbukott: a nemzeti együttműködés rendszeréhez közelebb álló MSZP megőrizte befolyását Gyurcsány Ferenccel szemben.”

Puzsér szerint az ellenzéktől nem kapott volna esélyt tisztességes versenyre: „Ők a NER háztáji ellenzéke: az ő alkalmatlanságuk, romlottságuk és becstelenségük a garancia a felcsúti fáraó számára, hogy soha nem képződik vezetőképes alternatíva sem vele, sem a Betonemberrel szemben.” Utóbbi jelzővel Puzsér Tarlós István főpolgármestert illette.

Puzsér októberben elindul

A közlemény azonban nem azt jelenti, hogy Puzsér Róbert végleg letett volna arról, hogy választáson mérettetné meg magát, kifogásai az előválasztásnak szóltak, amelyek szerint a NER győzelmét hozták – derült ki az Azonnalinak adott nyilatkozatából. „Az MSZP közelebb áll a NER szívéhez, mint a DK, és Karácsony Gergely is, mint Kálmán Olga vagy Gyurcsány!”

Puzsér egyértelművé tette, hogy

a főpolgármesteri címért októberben pártok támogatása nélkül is elindul,

úgy is, hogy az LMP és a Jobbik kihátrált a Sétáló Budapest programja mögül is.